Up-5/99
Natisni
Opravilna št.:
Up-5/99
Datum odločitve:
21. 4. 1999
ECLI:
ECLI:SI:USRS:1999:Up.5.99
Akt:
Ustavna pritožba F. A. zoper sklep Višjega sodišča v Ljubljani št. Su 26/98 z dne 17. 12. 1998 v zvezi s s sklepom Okrožnega sodišča v Ljubljani št. I Kz 254/98 z dne 7. 12. 1998
Izrek:
Ustavna pritožba F. A. zoper sklep Višjega sodišča v Ljubljani v zvezi s s sklepom Okrožnega sodišča v Ljubljani se zavrže.
Evidenčni stavek:
Ustavno sodišče je zavrglo ustavno pritožbo, ker pritožnik ni izčrpal vseh pravnih sredstev.
Geslo:
Predhodno izčrpanje vseh pravnih sredstev kot procesni pogoj za vložitev ustavne pritožbe.
Pravna podlaga:
Zakon o izvrševanju kazenskih sankcij (ZIKS), 8. čl.

Zakon o Ustavnem sodišču (ZUstS), 51., 2. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
drugi akti
Datum vloge:
5. 1. 1999
Vrsta odločitve:
sklep
Vrsta rešitve:
zavrženje
Dokument:
US19432
Up-5/99
21. 4. 1999
S K L E P
Ustavno sodišče je v postopku za preizkus ustavne pritožbe F. A. iz D. pri L., ki ga zastopa B. D., odvetnik na V. na seji senata dne 21. aprila 1999
s k l e n i l o:
Ustavna pritožba F. A. zoper sklep Višjega sodišča v Ljubljani št. Su 26/98 z dne 17. 12. 1998 v zvezi s s sklepom Okrožnega sodišča v Ljubljani št. I Kz 254/98 z dne 7. 12. 1998 se zavrže. O b r a z l o ž i t e v
1. Pritožnik izpodbija sklep Okrožnega sodišča v Ljubljani z dne 7. 12. 1998, s katerim je bila kot prepozna zavržena njegova prošnja za odložitev prestajanja zaporne kazni iz zdravstvenih razlogov in sklep predsednika Višjega sodišča v Ljubljani z dne 17.12.1998, s katerim je bila zavrnjena njegova pritožba zoper prvostopni sklep. Navaja, da zoper izpodbijani drugostopni sklep ni mogoč upravni spor, da je torej izčrpal vsa pravna sredstva.
Zatrjuje kršitev pravic iz 21. člena (varstvo človekove osebnosti in dostojanstva), 35. člena (varstvo pravic zasebnosti in osebnostnih pravic) in 51. člena Ustave (pravica do zdravstvenega varstva). Navaja, da je v prošnji za odložitev prestajanja kazni uveljavljal zdravstveni razlog in sicer bolezen srca, zaradi katere se zdravi že od leta 1995. Sodišči naj bi ob odločanju o odložitvi kazni ne preverjali in upoštevali zatrjevanih dejstev glede njegovega zdravstvenega stanja. S tem naj bi posegli v njegovo pravico do življenja in zdravja.
2. Pritožnik predlaga, da Ustavno sodišče izpodbijana akta odpravi ali razveljavi in vrne zadevo v novo odločanje in da na podlagi 58. člena Zakona o Ustavnem sodišču zadrži izvršitev zaporne kazni. Predlaga tudi, da Ustavno sodišče ob reševanju ustavne pritožbe ugotovi protiustavnost določbe prvega odstavka 38. člena Zakona o izvrševanju kazenskih sankcij (Uradni list SRS, št. 17/78, 23/82, 41/87, 32/89 in Uradni list RS, št. 8/90 in naslednji - v nadaljevanju: ZIKS) ter ga razveljavi.
3. Pobudo za oceno ustavnosti prvega odstavka 38. člena ZIKS je Ustavno sodišče izločilo iz ustavne pritožbe in bo o njej odločalo posebej.
4. Po določbi prvega odstavka 51. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) se lahko ustavna pritožba vloži šele, ko so izčrpana vsa pravna sredstva. Ustavno sodišče lahko izjemoma odloči o ustavni pritožbi pred izčrpanjem pravnih sredstev, če je zatrjevana kršitev očitna in bi z izvršitvijo posamičnega akta nastale za pritožnika nepopravljive posledice (drugi odstavek 51. člena ZUstS). Sodišče je izpodbijana sklepa izdalo v upravnem postopku na podlagi 8. člena ZIKS. Po prvotnem besedilu navedene določbe ZIKS ni bil mogoč upravni spor zoper upravne akte, izdane na podlagi tega zakona. Vendar je bila določba drugega odstavka tega člena, ki je izključevala upravni spor, kasneje razveljavljena (Uradni list SRS, št. 32/98). Glede na navedeno ni pravilno pritožnikovo stališče, da zoper izpodbijana akta ni dovoljen upravni spor in da so izčrpana vsa pravna sredstva. Iz pritožnikovih navedb in ustavni pritožbi priloženih listih izhaja, da pritožnik tožbe v upravnem sporu ni vložil in tako ni izčrpal vseh pravnih sredstev, ki jih ima na razpolago.
5. Ker procesna predpostavka izčrpanosti pravnih sredstev ni podana, je Ustavno sodišče ustavno pritožbo zavrglo. Glede na takšno odločitev Ustavno sodišče ni odločalo o predlogu za začasno zadržanje izpodbijanega sklepa.
6. Senat Ustavnega sodišča je ta sklep sprejel na podlagi druge alinee prvega odstavka 55. člena ZUstS v sestavi: predsednica senata dr. Mirjam Škrk ter člana dr. Zvonko Fišer in dr. Miroslava Geč - Korošec.
Predsenica senata:
dr. Mirjam Škrk